Rīgā

|  |  |
| --- | --- |
| 19.02.2024. | Nr. 2024-7.3.1./29-584 |

Latvijas Republikas Saeimas   
Pieprasījumu komisijai

Ņemot vērā 2024. gada 13. februāra sabiedrisko mediju portāla lsm.lv publikācijā “Par Kariņa specreisiem uz Eiropadomi vairāki desmiti tūkstošu eiro maksāts no Latvijas, nevis Eiropas budžeta”[[1]](#footnote-1)minētos faktus par Valsts kancelejas atbildes vēstulēs Saeimas deputātiem sniegtās informācijas kļūdainumu attiecībā uz lidojumu izmaksu segšanas finanšu avotiem (Eiropas Savienības Padomes (turpmāk – ES Padomes) Ģenerālsekretariāta vai Latvijas valsts budžeta), Valsts kanceleja ir veikusi sākotnējo faktu pārbaudi. Tajā konstatēts, ka sākotnēji 2023. gada 28. novembra vēstulei Nr. 7.8.5./2023-DOC-2568-2954 pievienotajā 2. pielikumā “Speciālo gaisa transporta līgumreisu izmaksas par laika posmu no 2019. gada janvāra līdz 2023. gada oktobrim no Eiropas Savienības Padomes budžeta” ir norādīta kļūdaina informācija trīs pozīcijās: Nr. 9, Nr. 12. un Nr. 15 (precizēta tabula pielikumā).

Nesakritības norādītajās pozīcijās iekļautajās summās ir radušās, jo attiecīgajās pozīcijās daļa izmaksu ir segta no pamatbudžeta līdzekļiem, ņemot vērā, ka 9. un 15. pozīcijālidojumi notika gada nogalē, kad no ES Padomes Ģenerālsekretariāta piešķirtie līdzekļi attiecīgā gada ietvaros jau bija izlietoti, taču finansējuma pārdale starp resoriem vairs nebija iespējama, jo tā prasītu vairāk laika, nekā līdz konkrētajam lidojumam pieejams[[2]](#footnote-2). Līdz ar to daļa lidojuma izmaksu[[3]](#footnote-3) tika segtas no pamatbudžeta. Savukārt 12. pozīcijā divu pārstāvju ceļa izdevumi netika attiecināti uz ES Padomes Ģenerālsekretariāta finansējumu, jo šie darbinieki brauciena laikā pildīja būtiskas atbalsta funkcijas Ministru prezidenta darba nodrošināšanai, nevis piedalījās sarunās pēc būtības[[4]](#footnote-4).

Papildus Valsts kanceleja paskaidro, ka attiecībā uz 12. pozīciju arī iepriekš minētajā portāla lsm.lv publikācijā norādīta neprecīza informācija, proti, no pamatbudžeta līdzekļiem attiecībā uz lidojuma izmaksām ir segti izdevumi 10 620 *euro* apmērā, nevis 9 841,32 *euro*, kā norādīts publikācijā. Attiecīgā nesakritība 12. pozīcijā pirmšķietami radusies, lsm.lv nepamatoti atņemot Ārlietu ministrijas darbinieka regulārā avioreisa izdevumus 778,68 *euro* apmērā no speciālo lidojumu izmaksām, kas segtas no pamatbudžeta līdzekļiem. Valsts kanceleja vērš uzmanību, ka attiecīgajā tabulā ir sniegta informācija tikai par speciālo gaisa satiksmes lidojumu izmaksām, līdz ar to nav pamatota jebkuru citu izdevumu, izņemot speciālo gaisa satiksmes lidojumu izmaksu, attiecināšana uz šajā tabulā norādītajām pozīcijām, tai skaitā uz kopsummu.

Ņemot vērā konstatētos faktus, Valsts kancelejas vārdā atvainojos Saeimas deputātiem par neprecīzas informācijas sniegšanu un sekām, ko tā varēja radīt, kā arī apliecinu, ka Valsts kanceleja ir ierosinājusi disciplinārlietu, lai izvērtētu, vai ir izdarīts disciplinārpārkāpums, kā arī konkrēto iesaistīto amatpersonu atbildību, sniedzot iespējami kļūdainu informāciju par speciālo lidojumu izmaksām.

Pielikumā: “Precizēts pārskats par Ministru prezidenta darba nodrošināšanai izmantoto speciālo gaisa transporta līgumreisu izmaksu segšanas finanšu avotiem” uz vienas lpp.

Cieņā

|  |  |  |
| --- | --- | --- |
| Valsts kancelejas direktors | (paraksts\*) | Jānis Citskovskis |

\* Dokuments ir parakstīts ar drošu elektronisko parakstu

Anda Pečule 67082900

Anda.Pecule@mk.gov.lv

1. [Par Kariņa specreisiem uz Eiropadomi vairāki desmiti tūkstošu eiro maksāts no Latvijas, nevis Eiropas budžeta / Raksts (lsm.lv)](https://www.lsm.lv/raksts/kas-notiek-latvija/raksti/13.02.2024-par-karina-specreisiem-uz-eiropadomi-vairaki-desmiti-tukstosu-eiro-maksats-no-latvijas-nevis-eiropas-budzeta.a542765/) [↑](#footnote-ref-1)
2. ES Padomes Ģenerālsekretariāts ik gadu Latvijai, tāpat kā citām dalībvalstīm, no ES Padomes budžeta piešķir konkrētu finansējumu komandējumiem uz ES Padomes darba grupu sanāksmju un ES Padomes sanāksmes norises vietu un atpakaļ, kā arī sedz viesnīcas izdevumus. Vecāko amatpersonu sanāksme ES jautājumos, ņemot vērā katras ministrijas vai citas centrālās valsts iestādes kompetences jomā esošo darba grupu un ES Padomes sanāksmju skaitu gadā, lemj par kopējā ES Padomes Ģenerālsekretariāta piešķirtā finansējuma sadalījumu starp ministrijām. Vienlaikus attiecīgā finansējuma izlietojums ir prognoze un līdz gada beigām var nebūt pietiekams dažādu apstākļu dēļ. Šādā situācijā ir iespējams izvērtēt līdzekļu ekonomiju citos resoros, rosinot budžeta pārskatīšanu un līdzekļu pārdali, vienlaikus attiecīgais process aizņem vismaz vairākas nedēļas. [↑](#footnote-ref-2)
3. No pamatbudžeta līdzekļiem segtas izmaksas 1552,34 *euro* apmērā 2021. gadā un 28377,50 *euro* apmērā 2022. gadā. [↑](#footnote-ref-3)
4. No pamatbudžeta līdzekļiem tika segtas izmaksas 10620 *euro* apmērā. [↑](#footnote-ref-4)